Lightning Returns: Final Fantasy XIII

Lightning Returns: Final Fantasy XIII – 2013 m. Japonijoje pristatytas video žaidimas PlayStation 3 ir Xbox 360 žaidimų konsolėms. „Lightning Returns: Final Fantasy XIII“ yra vieno žaidėjo veiksmo RPG žaidimas, paskutinis žaidimų „Final Fantasy XIII“ ir „Final Fantasy XIII-2“ tęsinys. Žaidimo veiksmas vyksta 500 m. po įvykių „Final Fantasy XIII-2“ pabaigos. Jame žaidėjas gali valdyti tik vieną herojų – Lightning, „Final Fantasy XIII“ protagonistą. Kaip ir praėjusiuose žaidimuose, herojaus misija – išgelbėti pasaulį, o tam liko 13 dienų.

2013 m. pabaigos duomenimis, žaidimo parduota apie 0,39 mln. kopijų Japonijoje. Debiutinę savaitę žaidimas buvo perkamiausias Japonijoje su 277 082 parduotomis kopijomis. Tai buvo apie 2 kart mažesni pardavimai nei 2011 m. „Final Fantasy XIII-2“ ir apie 5 kart mažesni nei 2009 m. „Final Fantasy XIII“. 2014 m. vidurio duomenimis žaidimo pardavimai pasaulyje viršijo 1 mln. kopijų.

Japonų žurnalas „Famitsu“ žaidimą įvertino 37 balais iš 40 galimų. Tai mažiau nei „Final Fantasy XIII-2“ (40/40) ir nei „Final Fantasy XIII“ (39/40). Metacritic svetainės kritikų apžvalgų suvestinės vertinimų vidurkis − 66 balai iš 100 (PS3 konsolei).

Leidimai 
„PlayStation 3“ ir „Xbox 360“ konsolėms:
 Japonija, 2013 m. lapkričio 21 d.
 JAV, 2014 m. vasario 11 d.
 Europa, 2014 m. vasario 14 d.
PC „Windows“ sistemai (Steam tinklas):
 2015 m. gruodžio 10 d.

Apie žaidimą 

„Lightning Returns“ yra 3D, veiksmo RPG žanrui priskiriamas, fantastinis nuotykių žaidimas. Jo metu žaidėjas valdo vieną herojų Lightning (Žaibė), kuri turi išgelbėti pasaulį per 13 dienų. Žaidimo metu Lightning kovoja su monstrais, ieško trofėjų 3D pasaulyje. Pradžioje galima pasirinkti du perėjimo sunkumo lygius: lengvo ir vidutinio. Perėjus žaidimą atsiranda galimybė pasirinkti sunkų perėjimo lygį. Žaidimo aplinka pasižymi atviro pasaulio savybėmis. Pasaulis sudarytas iš 4 stambių geografinių vietovių: Luxerion ir Yusnaan miestų, Wildlands pievų ir miškų, bei Dead Dunes dykumos. Keliauti tarp vietovių galima traukiniu arba teleportuotis.

Žaidime yra 5 pagrindinės misijos ir daug šalutinių. Žaidėjas gali pasirinkti, kokia tvarka ir kuriose vietovėse įgyvendins misijas. Žaidimo eiga priklauso nuo laiko. Žaidimo pradžioje suteikiamos 6 dienos įgyvendinti visas pagrindines misijas, tačiau, atliekant šalutines misijas ir kaupiant Eradia (EP) taškus, galima skirtų dienų skaičių pratęsti iki 13 (atitolinti pasaulio žlugimą). Surinkus Eradia taškų perviršį žaidime atidaromas paslėptas kambarys ir suteikiama 14 diena šio kambario perėjimui. Viena žaidimo diena atitinka realaus laiko 1 valandą. Žaidimo laikas stabdomas per vaizdo intarpus, meniu, žemėlapio langų iššaukimus ir pan. Žaidimo laiką priverstinai galima sustabdyti herojaus būkles chronostasis metu. Chronostasis būklę galima aktyvuoti naudojant Eradia taškus. Žemėlapyje galima pasižymėti vietas markeriais.

Kovos su monstrais mechanika iš esmės skiriasi nuo prieš tai buvusių „Final Fantasy“ serijos žaidimų, įskaitant ankstesnius „Final Fantasy XIII“. Žaidėjas gali pasirinkti tris Lightning būsenas su skirtingomis galiomis, kurios susietos su Lightning dėvimais kostiumais, turimais ginklais. Ginklai, kostiumai turi savybes, kurios suteikia herojui daugiau jėgos, magiškų galių ir pan. Kiekviena tokia kostiumo ir ginklų kombinacija vadinama schemata ir turi automatinį pavadinimą. Schematų komandos yra susietos su žaidimų pultelio klavišais. Tokiu būdu, komandos atakuoti kardu ar burtais ir pan. aktyvuojamos klavišų pagalba, o ne pasirenkant meniu, kaip ankstesniuose žaidimuose. Kovos metu žaidėjas gali keisti Lightning tris schematas. Herojaus atakas riboja ATB limitas, kurį išnaudojus nebegalima atakuoti. Kiekviena schemata turi atskirus ATB limitus, kurie per laiką atsistato. Naujos funkcijos yra įvestos – pavyzdžiui, nuspėjus priešininko ataką galima ją blokuoti, ko nebuvo ankstesniuose žaidimuose. Taip pat, Lightning magiškos galios, gyvybės rezervai ir pan. didėja tik įvykdžius misijas, o ne nuo kovos su monstrais. Nauja yra tai, kad kovos lange galima šiek tiek keisti herojaus padėtį judesio klavišų pagalba.

Žaidimo metu sutinkama daug kitų veikėjų. Per Lightning ir jų pokalbius sužinomos įvairios siužeto detalės, misijų objektai. Kadangi pasaulis priklauso nuo laiko, žaidėjui tenka įvertinti, kokias misijas jis turėtų atlikti ir kiek laiko tam sugaiš. Dėl laiko apribojimų kai kurie veikėjai gali būti sutikti tik tam tikromis valandomis arba kai kurie vartai atsidaro tik tam tikru laiku. Kai kurios misijos vykdomos per kelias dienas. Nespėjus užbaigti pagrindinių misijų per minimalų 6 dienų skaičių žaidimas pradedamas iš naujo, tik Lightning išsaugoja surinktus kostiumus, ginklus. Žaidime yra tradicinių parduotuvių, kur galima pirkti gydomąsias ir magiškas porcijas, kostiumus, ginklus. Yra „Final Fantasy“ serijai būdingų savybių sintezės parduotuvių, veikia būtybės muglai, čokobo paukščiai. Į siužetą įpinti „Final Fantasy XIII“ herojai. Didelę dalį žaidime užima Lightning kostiumų schemata kūrimas, kuriam suteikta daug galimybių, įskaitant spalvų valdymą, įvairių aksesuarų pasirinkimą.

Siužetas 

Pagrindinė „Final Fantasy XIII“ serijos žaidimų protagonistė Lightning atsibunda iš kristalinės būsenos praėjus 500 metų po įvykių „Final Fantasy XIII-2“ žaidime pabaigos. Į pasaulį yra įsiveržusios Chaoso jėgos, kurios sunaikino didžiąją dalį planetos. Liko tik menka pasaulio dalis, kurioje gyvena žmonės ir priešinasi Chaoso galiai bei monstrams. Po Chaoso įsiveržimo pasaulio laikas sustojęs. Žmonės gyvena amžinai, bet yra tame pačiame amžiuje, kai laikas sustojo prieš 500 metų. Jie nebegali gimdyti, bet nėra apsaugoti nuo ligų, nelaimingų atsitikimų ir monstrų užpuolimo, todėl jų skaičius nuolat mažėja.

Pasaulyje paskleista legenda, kad žmonės prieš pasaulio pabaigą, t. y. kai galutinai Chaosas jį sunaikins, bus išgelbėti vieno asmens, vadinamo „Išgelbėtoju“ (Saviour), kurį pasiųs dievas Bhunivelze. Yra susikūręs religinis ordinas, kuris ruošiasi šiam momentui ir tiki išgelbėjimu. Ordinui tarnauja Vanille (iš „Final Fantasy XIII“), kuri viena gali girdėti Chaoso sunaikintų žmonių sielų šauksmus iš Chaoso vidaus. Ordinui priešinasi slapta organizacija, kurios nariai mano, kad legenda tėra apgaulė. Jiems vadovauja mistinis „Šešėlio medžiotojas“ (Shadow Hunter).

Atsibudus Lightning jai paaiškėja, kad dievas Bhunivelze pasirinko ją žmonių „Išgelbėtojo“ vaidmeniui. Už atliktas misijas ir išgelbėtas sielas Bhunivelze pažada Lightning atgaivinti jos mylimą seserį Serah (žuvusią „Final Fantasy XIII-2“ pabaigoje). Lightning paklūsta dievo valiai, nes tiki žmonių ir sesers išgelbėjimo galimybe. Į jos vykdomas žmonių sielų išgelbėjimo misijas įsiterpia paslaptinga Chaoso asmenybė Lumina ir buvę Lightning bendražygiai …

Išnašos

Nuorodos 

 Oficiali svetainė
 „Lightning Returns: Final Fantasy XIII“ allgame.com tinklalapyje 
 Žaidimo reviu 1 (anglų k.)
 Žaidimo reviu 2 (anglų k.)

2013 kompiuteriniai žaidimai
Final Fantasy XIII